CELEX: 32008D0914
Language: mt
Date: 2008-06-11 00:00:00
Title: 2008/914/KE: Deċiżjoni tal-Kummissjoni tal- 11 ta' Ġunju 2008 dwar il-konferma ta' miżuri proposti mill-Olanda għall-konservazzjoni ta' l-ekosistemi tal-baħar fiż-żona tal-Voordelta (notifikata bid-dokument Nru C(2008) 2415)

10.12.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 332/1
            
         DEĊIŻJONI TAL-KUMMISSJONI
   tal-11 ta' Ġunju 2008
   dwar il-konferma ta' miżuri proposti mill-Olanda għall-konservazzjoni ta' l-ekosistemi tal-baħar fiż-żona tal-Voordelta
   (notifikata bid-dokument Nru C(2008) 2415)
   (It-test bl-Olandiż biss huwa awtentiku)
   (2008/914/KE)
   IL-KUMMISSJONI TAL-KOMUNITAJIET EWROPEJ,
   Wara li kkunisdrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli ta' riżorsi tas-sajd skond il-Politika Komuni dwar is-Sajd (1), u b'mod partikolari l-Artikoli 8(3) u 9(2) tiegħu,
   Billi
   
               (1)
            
            
               L-Artikolu 3(2) tad-Direttiva tal-Kunsill 92/43/KEE tal-21 ta' Mejju 1992 fuq il-konservazzjoni tal-ħabitat naturali u tal-fawna u l-flora selvaġġa (2) jeħtieġ li l-Istati Membri jikkontribwixxu għall-ħolqien ta' network ta' żoni speċjali ta' konservazzjoni imsejħa “Natura 2000”, li fihom it-tipi ta' ħabitats naturali u speċijiet elenkati fl-Annessi ta' din id-Direttiva.
            
         
               (2)
            
            
               L-Artikolu 6(1) tad-Direttiva 92/43/KEE jeħtieġ li l-Istati Membri jistabbilixxu, għaż-żoni speċjali ta' konservazzjoni, il-miżuri ta' konservazzjoni neċessarji.
            
         
               (3)
            
            
               Fit-28 ta' Frar 2008 l-Olanda indikat iż-żona msejħa Voordelta bħala żona speċjali ta' konservazzjoni skond it-tifsira ta' Artikolu 3(2) tad-Direttiva 92/43/KEE u informat lill-Kummissjoni dwar l-intenzjoni tagħha li tieħu miżuri biex tillimita l-attivitajiet tas-sajd f'din iż-żona.
            
         
               (4)
            
            
               L-Artikolu 6(4) tad-Direttiva 92/43/KEE jeħtieġ li l-Istati Membri jieħdu l-miżuri kompensatorji kollha neċessarji biex tinżamm koerenza totali tan-netwerk ta' Natura 2000 meta pjan jew proġett isir b'effetti negattivi sinifikattivi fuq sit ta' Natura 2000. F'dan il-kuntest, wara l-kostruzzjoni tal-faċilitajiet tal-port “Maasvlakte 2” fiż-żona tal-Voordelta, l-Olanda għandha tieħu l-miżuri kompensatorji xierqa. Dan il-proġett kien suġġett għal opinjoni tal-Kummissjoni favorevoli (opinjoni tal-Kummissjoni C(2003) 1308 ta' l-24 ta' April 2003).
            
         
               (5)
            
            
               Miżuri li jikkonċernaw il-konservazzjoni, il-ġestjoni u l-isfruttar ta' riżorsi akkwatiċi ħajjin huma suġġetti għar-regoli tal-Politika Komuni tas-Sajd.
            
         
               (6)
            
            
               L-Artikolu 9 tar-Regolament (KE) Nru 2371/2002 jippermetti li l-Istati Membri jieħdu miżuri mhux diskriminatorji biex inaqqsu l-effett tas-sajd fuq il-konservazzjoni ta' l-ekosistemi tal-baħar fi ħdan 12-il mil nawtiku, bil-kundizzjoni li l-Komunità ma tkunx addottat miżuri li jindirizzaw il-konservazzjoni u l-ġestjoni speċifikament għal dik iż-żona. Il-miżuri ta' l-Istati Membri jridu jkunu kumpatibbli ma' l-objettivi tal-Politika Komuni tas-Sajd preskritta f'Artikolu 2 tar-Regolament (KE) Nru 2371/2002 u mhux anqas stretti mil-leġiżlazzjoni eżistenti tal-Komunità. Jekk il-miżuri jaffettwaw il-bastimenti tas-sajd minn Stati Membri oħra, iridu jiġu notifikati lill-Kummissjoni, lill-Istati Membri u lill-Kunsilli Konsultattivi Reġjonali kkonċernati u sussegwentement iridu jiġu konfermati mill-Kummissjoni.
            
         
               (7)
            
            
               Fit-13 ta' Mejju 2008 l-Olanda tat nofika tal-miżuri li biħsiebha tieħu lill-Kummissjoni, lill-Belġju, lid-Danimarka, lill-Ġermanja u lill-Franza, li huma l-Istati Membri konċernati mill-miżuri, kif ukoll lill-Kunsill Konsultattiv Reġjonali tal-Baħar tat-Tramuntana.
            
         
               (8)
            
            
               Il-miżuri tas-sajd proposti mill-Olanda huma l-ħolqien ta' żona ta' protezzjoni ta' qiegħ il-baħar b'aċċess limitat għal bastimenti tas-sajd tat-tkarkir bit-travu mgħammra bi ktajjen li joborxu li għandhom kapaċità tal-magna akbar minn 260 hP (191 kW) u l-ħolqien ta' ħames żoni ta' mistrieħ li jinsabu fiż-żona ta' protezzjoni ta' qiegħ il-baħar li fihom huwa projbit is-sajd.
            
         
               (9)
            
            
               Il-Belġju u l-Kunsill Konsultattiv Reġjonali tal-Baħar tat-Tramuntana ssottomettew il-kummenti tagħhom bil-miktub lill-Kummissjoni fir-rigward tan-notifika..
            
         
               (10)
            
            
               Il-miżuri proposti mill-Olanda mhumiex diskriminatorji peress li japplikaw bl-istess mod għall-bastimenti kollha li joperaw f'din iż-żona. Huma maħsuba biex inaqqsu l-effett tas-sajd fuq il-konservazzjoni ta' l-ekosistemi tal-baħar u jridu jiġu applikati fi ħdan 12-il mil nawtiku mill-linji ta' bażi. Il-Komunità ma addottat l-ebda miżura li tindirizza l-konservazzjoni jew il-ġestjoni speċifikament għal dik iż-żona.
            
         
               (11)
            
            
               Dawk il-miżuri huma kompatibbli ma' l-objettivi preskritti f'Artikolu 2 tar-Regolament (KE) Nru 2371/2002, b'mod partikolari l-approċċ prekawzjonali meta jittieħdu l-miżuri maħsuba għall-protezzjoni u l-konservazzjoni ta' riżorsi akwatiċi ħajjin, u mhumiex anqas stretti mil-leġiżlazzjoni eżistenti tal-Komunità.
            
         ADDOTTAT DIN ID-DEĊIŻJONI:
   Artikolu 1
   Il-miżuri proposti mill-Olanda għall-konservazzjoni ta' l-ekosistemi tal-baħar fiż-żona tal-Voordelta, kif preskritti fl-Annessi I u III, huma b'dan ikkonfermati.
   Artikolu 2
   Id-Deċiżjoni hija indirizzata lir-Renju ta' l-Olanda.
   
      Magħmul fi Brussell, 11 ta' Ġunju 2008.
      
         
            Għall-Kummissjoni
         
         Joe BORG
         
            Membru tal-Kummissjoni
         
      
   
   
      (1)  ĠU L 358, 31.12.2003, p. 59.
   
      (2)  ĠU L 206, 22.7.1992, p. 7.
   
      ANNESS I
      Digriet għar-restrizzjoni ta' l-aċċess Hinderplaat, Bollen van de Ooster, Bollen van het Nieuwe Zand
      13 ta' Mejju 2008
      Ministru għall-Agrikoltura, Natura u Kwalità ta' l-Ikel
      Restrizzjoni ta' l-aċċess għal żoni naturali taħt Sezzjoni 20 ta' l-Att dwar il-Konservazzjoni tan-Natura 1998 għaż-żona Natura 2000 ‘Voordelta’.
      INTRODUZZJONI
      Is-Sezzjoni 20, Sottosezzjoni 1, ta' l-Att dwar il-Konservazzjoni tan-Natura 1998 (1) tistipula li l-eżekuttivi provinċjali jistgħu jillimitaw l-aċċess għar-riservi naturali protetti hekk kif definiti fis-Sezzjoni 10, Sottosezzjoni 1; żoni ddeżinjati hekk kif definiti taħt Sezzjoni 10a, Sottosezzjoni 1; żoni oħra li għalihom qed tiġi kkunsidrata deżinjazzjoni bħal din hekk kif definiti f'Sezzjoni 12, jew partijiet ta' żoni bħal dawn safejn huwa neċessarju għall-konservazzjoni tal-valur ekoloġiku tat-tali żona.
      Is-Sezzjoni 20, Sottosezzjoni 2, ta' l-Att dwar il-Konservazzjoni tan-Natura 1998 tistipula li l-awtorità hekk kif definita f'Sottosezzjoni 1 hija tal-Ministru għall-Agrikoltura, Natura u Kwalità ta' l-Ikel fi ftehim ma' Ministru ieħor f'każ li ż-żona definita f'Sottosezzjoni 1, jew parti minnha, qed tiġi ġestita minn jew taqa' taħt il-ġurisdizzjoni ta' dak il-Ministru jew Ministri oħra.
      Id-digriet li ġej irid jiġi approvat bi ftehim mal-Ministru għat-Trasport, Xogħolijiet Pubbliċi u Ġestjoni ta' l-Ilma. Il-mandat ta' l-Affarijiet Reġjonali (2) li jseħħ fil-Ministeru għall-Agrikoltura, Natura u Kwalità ta' l-Ikel jistipula li d-Direttur tar-Reġjun tan-Nofsinhar għal dan il-ministeru jkun awtorizzat biex jieħu din id-deċiżjoni f'isem il-Ministru għall-Agrikoltura, in-Natura u l-Kwalità ta' l-Ikel.
      Huwa neċessarju li jiġi limitat l-aċċess għal numru ta' żoni fiż-żona Natura 2000 tal-Voordelta (minn hawn il-quddiem 'Voordelta') sabiex jiġi protett il-valur ekoloġiku eżistenti u tal-futur ta' din iż-żona. Il-bażi għall-impożizzjoni ta' restrizzjonijiet fuq l-aċċess bħal dawn tista' tinstab fid-Digriet ta' Deżinjazzjoni tal-Voordelta (19 ta' Frar 2008, ref DRZO/2008-113) b'kunsiderazzjoni għat-twettiq ta' l-objettivi tal-Voordelta Natura 2000, kif ukoll bħala obligazzjonijiet kompensatorji hekk kif inhuma inkorporati fil-liċenzja ta' l-Att dwar il-Konservazzjoni tan-Natura (17 ta' April 2008, ref DRZW/2008-1670) maħruġa għall-kostruzzjoni u l-preżenza ta' Maasvlakte 2. Dan huwa deskritt f'aktar detall fin-nota ta' spjegazzjoni ġenerali li takkompanja dan id-digriet.
      Dan id-digriet jirregola speċifikament l-aċċess ristrett għaż-żoni dettaljati hawn taħt. Eċċezzjonijiet speċifiċi għar-restrizzjonijiet fuq l-aċċess ma jnaqqsu bl-ebda mod mill-kondizzjonijiet meħtieġa għall-liċenzjar hekk kif definiti taħt Sezzjoni 19d ta' l-Att dwar il-Konservazzjoni tan-Natura 1998, sakemm ma japplikawx l-eċċezzjonijiet definiti taħt Sezzjoni 19d, Sottosezzjoni 2, ta' l-Att dwar il-Konservazzjoni tan-Natura 1998 (proġetti jew attivitajiet skond il-pjan ta' ġestjoni).
      DIGRIET
      Sezzjoni 1
      Aċċess għal 'Hinderplaat', li jinsab fil-Voordelta kif jidher fil-mappa li takkompanja dan id-digriet, għandu jiġi ristrett.
      L-aċċess ristrett għall-Hinderplaat japplika għat-tipi ta' attivitajiet kollha matul is-sena kollha bl-eċċezzjoni ta' l-attivitajiet elenkati hawn taħt:
      Vjaġġi bil-kenura organizzati
      Totall ta' għaxar vjaġġi bil-kenura (kajak) organizzati huma permessi fil-perjodu bejn l-1 ta' Settembru u l-1 ta' Mejju b'massimu ta' żewġ vjaġġi bħal dawn f'kwalunkwe ġurnata. Il-kondizzjonijiet addizzjonali li ġejjin japplikaw ukoll:
      
                  —
               
               
                  Aċċess huwa permess biss għal grupp (massimu ta' sittax-il persuna) dirett minn gwida ċertifikata jew għalliem affiljat ma' l-NKB (Assoċjazzjoni Olandiża tal-Kenuri) jew it-TKBN (l-Assoċjazzjoni Olandiża tat-Tbaħħir bil-Kenura).
               
            
                  —
               
               
                  Huwa pprojbit li wieħed jinżel fuq il-pjanuri tal-marea. Trid tiġi osservata distanza ta' mill-anqas 250 m minn foki li jkunu qed jistrieħu.
               
            
                  —
               
               
                  Il-ħarġiet iridu jiġu rreġistrati maċ-ċentru tar-reġistrazzjoni Handhaving Voordelta mill-anqas 48 siegħa qabel (numru tat-telefown magħruf mill-organizzazzjonijiet imsemmija).
               
            
         Sajd tat-tkarkir
      
      Is-sajd tat-tkarkir b'magna ta' kapaċità ta' anqas minn 191 kW (260 hp) huwa permess bejn l-1 ta' Settembru u l-1 ta' Mejju suġġett għal permess eżistenti għat-tali użu fiż-żmien tad-dħul fis-seħħ ta' dan id-digriet. Din tikkonċerna żewġ intrapriżi, jiġifieri l-bastimenti OD 2 u SL 22. L-użu kontinwu huwa permess suġġett għall-kondizzjonijiet li ġejjin:
      
                  —
               
               
                  Li tinżamm distanza ta' mill-anqas 250 m mill-pjanuri tal-marea,
               
            
                  —
               
               
                  Il-veloċità massima permessa hija ta' 7 mili nawtiċi fis-siegħa (13 km/h),
               
            
                  —
               
               
                  Iż-żewġ bastimenti jridu jkunu mgħammra b'tagħmir tar-rintraċċar f'kondizzjoni li jista' jintuża għal skopijiet ta' infurzar.
               
            
         Sajd bix-Xbieki fissi
      
      Sajd bix-xbieki fissi (bl-użu ta' pariti u għeżula) huwa permess mas-sena kollha suġġett għal permess eżistenti għall-użu fiż-żmien tad-dħul fis-seħħ ta' dan id-digriet. Dan jikkonċerna intrapriża waħda, jiġifieri l-bastiment Goeree 47. Użu kontinwu huwa permess suġġett għall-kondizzjonijiet li ġejjin:
      
                  —
               
               
                  Trid tinżamm distanza ta' mill-anqas 150 m mill-pjanuri tal-marea. Qabel, matul u wara l-perjodu tat-treddigħ tal-foki (l-1 ta' Mejju sa l-1 ta' Settembru), trid tinżamm distanza ta' mill-anqas 250 m mill-pjanuri tal-marea.
               
            
                  —
               
               
                  Il-veloċità massima permessa hija ta' 7 mili nawtiċi fis-siegħa (13 km/h).
               
            
                  —
               
               
                  Il-bastiment tas-sajd irid ikun mgħammar b'tagħmir tar-rintraċċar f'kondizzjoni li jista' jintuża għal skopijiet ta' infurzar.
               
            
         Titjiriet ta' ħelikopters u titjiriet rikreazzjonali f'ajruplani żgħar
      
      Titjiriet ta' ħelikopters huma permessi fuq din iż-żona 'l fuq minn altitudni minima ta' 1 000 pied (bejn wieħed u ieħor 300 m).
      Paragliding u hang gliding huma kompletament ipprojbiti fuq din iż-żona.
      Għat-tipi l-oħra kollha ta' avjazzjoni rikreazzjonali (bil-mutur jew mingħajr), din iż-żona ġiet indikata bħala 'żona għall-konservazzjoni tan-natura' skond il-kodiċi tal-kondotta għall-avjazzjoni ġenerali, Verantwoord Vliegen ['Titjir Responsabbli'], li japplika għal din il-kategorija (3), li jistipula li dawn iż-żoni jridu jiġu evitati safejn huwa possibbli. Jekk it-titjir fuq dawn iż-żoni ma jistax jiġi evitat, allura trid tinżamm altitudni ta' mill-anqas 1 000 pied (bejn wieħed u ieħor 300 m), minbarra f'sitwazzjonijiet fejn mhuwiex possibbli minħabba raġunijiet tas-sikurezza.
      Sezzjoni 2
      Aċċess għal 'Bollen van de Ooster', li jinsab fil-Voordelta kif jidher fuq il-mappa li takkompanja dan id-digriet, huwa limitat.
      L-aċċess limitat għall-Bollen van de Ooster japplika matul is-sena kollha għaż-żona tal-mistrieħ tas-sajf iżgħar kif indikata fuq il-mappa. Mill-1 ta' Novembru sa l-1 ta' April, l-aċċess limitat japplika għaż-żona ta' mistrieħ tax-xitwa akbar kif indikata fuq il-mappa.
      L-aċċess limitat għall-Bollen van de Ooster japplika għat-tipi ta' attivitajiet kollha minbarra l-attivitajiet elenkati hawn taħt:
      
         Navigazzjoni kummerċjali u rikreattiva f'dan il-kuritur
      
      Navigazzjoni fiż-żona ta' mistrieħ tax-xitwa f'dan il-kuritur indikat hija suġġetta għal veloċità massima ta' 7 mili nawtiċi fis-siegħa (13 km/h). Madankollu, is-serfing u t-tbaħħir bil-qlugħ f'dan il-kuritur huma projbiti.
      
         Tbaħħir bil-kenuri, windserfing u serfing
      
      It-tbaħħir bil-kenuri (it-tbaħħir bil-kajak), il-windserfing u s-serfing fis-sezzjoni tal-grigal taż-żona ta' mistrieħ matul is-sena kollha kif indikati fil-mappa mehmuża (ara Sezzjoni 5).
      Dħul fil-pjanuri tal-marea f'din il-parti taż-żona ta' mistrieħ bl-intenzjoni biss li wieħed jipprattika l-isports imsemmija huwa wkoll permess.
      
         Titjiriet ta' ħelikopters u titjiriet rikreazzjonali f'ajruplani żgħar
      
      Titjiriet ta' ħelikopters huma permessi fuq din iż-żona 'l fuq minn altitudni minima ta' 1 000 pied (bejn wieħed u ieħor 300 m).
      Paragliding u hang gliding huma kompletament projbiti f'din iż-żona.
      Għat-tipi l-oħra kollha ta' avjazzjoni rikreazzjonali (bil-mutur jew mingħajr), din iż-żona ġiet indikata bħala 'żona għall-konservazzjoni tan-natura' skond il-kodiċi tal-kondotta għall-avjazzjoni ġenerali, Verantwoord Vliegen ['Titjir Responsabbli'], li japplika għal din il-kategorija, li jistipula li dawn iż-żoni jridu jiġu evitati safejn huwa possibbli. Jekk it-titjir fuq dawn iż-żoni ma jistax jiġi evitat, allura trid tinżamm altitudni ta' mill-anqas 1 000 pied (bejn wieħed u ieħor 300 m), minbarra f'sitwazzjonijiet fejn mhuwiex possibbli minħabba raġunijiet tas-sikurezza.
      Sezzjoni 3
      Aċċess għal ‘Bollen van de Ooster’, li jinsab fil-Voordelta kif jidher fuq il-mappa li takkompanja dan id-digriet, huwa limitat.
      L-aċċess limitat għall-Bollen van het Nieuwe Zand japplika biss mill-1 ta' Novembru sa l-1 ta' Mejju.
      L-aċċess limitat għall-Bollen van het Nieuwe Zand japplika għat-tipi ta' attivitajiet kollha minbarra l-attivitajiet elenkati hawn taħt:
      
         Titjiriet ta' ħelikopters u titjiriet rikreazzjonali f'ajruplani żgħar
      
      Titjiriet ta' ħelikopters huma permessi fuq din iż-żona 'l fuq minn altitudni minima ta' 1 000 pied (bejn wieħed u ieħor 300 m).
      Paragliding u hang gliding huma kompletament projbiti f'din iż-żona.
      Għat-tipi l-oħra kollha ta' avjazzjoni rikreazzjonali (bil-mutur jew mingħajr), din iż-żona ġiet indikata bħala 'żona għall-konservazzjoni tan-natura' skond il-kodiċi tal-kondotta għall-avjazzjoni ġenerali, Verantwoord Vliegen [‘Titjir Responsabbli’], li japplika għal din il-kategorija, li jistipula li dawn iż-żoni jridu jiġu evitati safejn huwa possibbli. Jekk it-titjir fuq dawn iż-żoni ma jistax jiġi evitat, allura trid tinżamm altitudni ta' mill-anqas 1 000 pied (bejn wieħed u ieħor 300 m), minbarra f'sitwazzjonijiet fejn mhuwiex possibbli minħabba raġunijiet tas-sikurezza.
      Sezzjoni 4
      Ir-restrizzjonijiet fuq l-aċċess deskritti fis-Sezzjonijiet 1 u 3 imsemmija ma japplikawx għall-attivitajiet li ġejjin taħt Sezzjoni 20, Sottosezzjoni 4, ta' l-Att dwar il-Konservazzjoni tan-Natura 1998:
      
         Eżekuzzjoni ta' kompiti neċessarji tal-gvern
      
      Il-preżenza matul is-sena kollha għal kompiti mwettqa mill-gvern f'isem il-ġvern, bl-użu ta' jew mingħajr bastiment, vettura jew inġenju ta' l-ajru, safejn huwa neċessarju għall-iskopijiet ta' attivitajiet ta' konservazzjoni, manutenzjoni, demarkazzjoni, monitoraġġ, ispezzjoni jew rintraċċar u militari.
      
         Manutenzjoni ta' kejbils u sistemi ta' pajpijiet
      
      Xogħol ta' manutenzjoni fuq kejbils u sistemi tal-pajpijiet bejn l-1 ta' Settembru u l-1 ta' Mejju. Aċċess 'l barra mill-perjodu huwa permess biss jekk il-każ huwa ta' urġenza neċessarja suġġett għad-diskrezzjoni ta' l-awtorità kompetenti .
      Sezzjoni 5
      1.   Iż-żoni li għalihom l-aċċess huwa limitat permezz ta' dan id-digriet jidhru fil-mappa assoċjata bit-titlu 'Toegangsbeperkingsbesluit Hinderplaat, Bollen van de Ooster en Bollen van het Nieuwe Zand' [digriet għar-restrizzjoni ta' l-aċċess, Hinderplaat, Bollen van de Ooster and Bollen van het Nieuwe Zand] u definiti fid-detall permezz ta' koordinati.
      2.   Fl-għalqa u fuq l-ilma, il-konfini taż-żona ristretta jistgħu jiġu definiti permezz ta' sinjali u bagi.
      3.   Mapep u appendiċi oħra kif indikati fis-Sottosezzjoni 1 jistgħu jiġu spezzjonati għal perjodu ta' sitt ġimgħat wara l-pubblikazzjoni, fl-uffiċċji tad-Direttorat ta' l-Affarijiet Reġjonali tan-Nofsinhar tal-Ministeru għall-Agrikoltura, Natura u Kwalità ta' l-Ikel li jinsabi f'Keisersgracht 5 f'Eindhoven. Il-ħinijiet ta' ftuħ huma mit-Tnejn sal-Ġimgħa, mid-9 am sal-5 pm.
      Sezzjoni 6
      Dan id-digriet irid jiġi mħabbar fil-Staatscourant [Gazzetta tal-Gvern]. Il-memorandum ta' spjegazzjoni li jakkompanja dan id-digriet irid jinqara flimkien ma' din l-ordni.
      
         
            MINISTRU GĦALL-AGRIKOLTURA, NATURA U KWALITÀ TA' L-IKEL
            
               per pro
            
            Direttur tar-Reġjun tan-Nofsinhar
         
      
      Oġġezzjonijiet
      Huwa possibbli li l-partijiet interessati jiddepożitaw oġġezzjoni għal dan id-digriet bil-miktub taħt id-dispożizzjonijiet preskritti fl-Att tal-Liġi Amministrattiva Ġenerali. Kwalunkwe notifika ta' oġġezzjoni bħal dawn iridu jiġu depożitati fi żmien sitt ġimgħat mill-pubblikazzjoni ta' l-ordni fil-Staatscourant [Gazzetta tal-Gvern] fl-indirizz li ġej:
      
                  Ministru għall-Agrikoltura, Natura u Kwalità ta' l-Ikel
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Notifiki ta' oġġezzjoni jridu jkunu iffirmati u jridu jinkludu ta' mill-anqas l-informazzjoni li ġejja:
      
                  a)
               
               
                  isem u indirizz tal-parti li qed tiddepożita l-oġġezzjoni;
               
            
                  b)
               
               
                  data;
               
            
                  ċ)
               
               
                  deskrizzjoni tad-digriet li qed tiġi depożitata l-oġġezzjoni kontra tiegħu, u
               
            
                  d)
               
               
                  raġunijiet għall-oġġezzjoni.
               
            MEMORANDUM TA' SPJEGAZZJONI
      Żoni Natura 2000
      Il-Voordelta tospita flora u fawna ta' valur ekoloġiku speċjali. Għalhekk din iż-żona hija indikata bħala żona Natura 2000 taħt il-patroċinju tad-Direttiva ta' l-UE fuq l-Għasafar u l-Ħabitat. L-Olanda hija obbligata tistabilixxi u żżomm 'stat ta' konservazzjoni favorevoli' għal ċerti speċijiet u l-ħabitat tagħhom. Il-konservazzjoni tal-ħajja selvaġġa hija regolata legalment mill-Att dwar il-Flora u l-Fawna, u ż-żoni ta' konservazzjoni huma regolati legalment mill-Att dwar il-Konservazzjoni tan-Natura 1998. L-Att dwar il-Konservazzjoni tan-Natura 1998 jeħtieġ li jiġi stabbilit pjan ta' ġestjoni għaż-żoni Natura 2000 kollha.
      Flora u fawna ta' valur ekoloġiku speċjali jistgħu jinstabu mal-Voordelta kollha; madankollu, l-ikbar diversità tinsab fin-nofs tat-tramuntana ta' din iż-żona. Il-miżuri għall-konservazzjoni huma, b'hekk, aktar effettivi meta jiġu applikat f'dawn iż-żoni fit-tramuntana.
      Rapport dwar il-Kumpens Maasvlakte 2
      L-iżvilupp ta' Maasvlakte 2 fiż-żona Natura 2000 tal-Voordelta se twassal għal telf ta' flora u fawna ta' valur ekoloġiku parzjalment minħabba t-tnaqqis fid-daqs taż-żona Natura 2000 ta' 2,455 ettari. Id-deċiżjoni ta' ppjanar spazjali importanti (minn hawn 'il quddiem KSPD), Rotterdam Main Port Development 2006, tistipula li dan it-telf irid jiġi kumpensat permezz ta' l-istabbiliment ta' żona ta' konservazzjoni fil-Voordelta, fejn jiġu imposti restrizzjonijiet fuq l-użu. Il-KSPD ukoll iddikjara li r-restrizzjonijiet fuq l-użu u miżuri oħra jgħinu jtejjbu l-valur ekoloġika ta' din iż-żona ta' konservazzjoni. Id-domandi ekoloġiċi tqiesu u tqiesu fil-konfront tar-restrizzjonijiet li għandhom jiġu imposti fuq l-attivitajiet tal-bniedem, b'mod partikolari fid-dawl ta' l-użu eżistenti, tal-bniedem jew xort'oħra.
      Il-liċenzja ta' l-Att dwar il-Konservazzjoni tan-Natura maħruġa għall-konstruzzjoni u l-preżenza ta' Maasvlakte 2 tinkludi obligazzjoni ta' kumpens li tikkonċerna t-Tip ta' Ħabitat 1110 u numru ta' speċijiet ta' għasafar.
      Miżuri
      Fil-medda l-qasira, huwa importanti li jiġi limitat l-aċċess għal ċerti żoni fil-Voordelta sabiex ikunu jistgħu jiġu kumpensati f'waqthom l-effetti tal-kostruzzjoni u l-preżenza ta' Maasvlakte 2, u sabiex jinżamm monitoraġġ fuq il-konservazzjoni u l-preservazzjoni tal-flora u l-fawna ta' valur ekoloġiku hekk kif inkorporati fid-Digriet ta' Deżinjazzjoni tal-Voordelta.
      Miżuri applikabbli għall-Voordelta se jiġu inkorporati wkoll fil-Pjan ta' Ġestjoni tal-Voordelta. Sakemm jibda jseħħ il-pjan ta' ġestjoni, Sezzjoni 19d ta' l-Att dwar il-Konservazzjoni tan-Natura 1998 jibqa' japplika għal kollox. L-għan ta' dan id-digriet huwa biss ir-regolament ta' l-aċċess u r-restrizzjoni fuq l-aċċess għal ċertu żoni, imma ma jipprovdi għall-ebda deroga mill-kondizzjonijiet meħtieġa għal-liċenzjar f'każijiet fejn dawn joriġinaw minn kwalunkwe leġiżlazzjoni applikabbli.
      Id-dokument ta' l-istima ta' l-Impatt Ambjentali u l-evalwazzjoni xierqa (magħmula għall-preparazzjoni tal-Pjan tal-Ġestjoni tal-Voordelta) huma l-bażijiet għad-digriet għar-restrizzjoni ta' l-aċċess. Dawn se jiġu inkorporati wkoll fil-Pjan ta' Ġestjoni tal-Voordelta. L-għan tal-pjan ta' ġestjoni u d-digriet għar-restrizzjoni fuq l-aċċess huwa: il-konservazzjoni tal-beni naturali protetti, il-kumpens għat-telf tal-beni naturali protetti wara l-kostruzzjoni ta' Maasvlakte 2 u, fi ħdan il-limiti ta' din il-konservazzjoni tan-natura, b'kunsiderazzjoni għall-interessi ta' l-utenti rikreazzjonali, it-turiżmu u s-sajd.
      Il-miżuri ta' ġestjoni, bħar-restrizzjoni fuq l-aċċess preżenti, sejrin, jekk neċessarju, jiġu aġġustati fuq il-bażi ta' monitoraġġ u evalwazzjoni.
      Nota ta' spjegazzjoni fuq ir-restrizzjonijiet fuq l-aċċess
      
         Hinderplaat
      
      Hinderplaat hija żona ta' mistrieħ u ta' tiftix għall-ikel li hija importanti għall-edredun. Il-miri tal-konservazzjoni ġew preskritti għal din l-ispeċi fid-Digriet tad-Deżinjazzjoni tal-Voordelta.
      Fi ħdan din iż-żona, hemm pjanuri tal-marea qrib il-kanali fondi li huma ta' importanza għall-foka komuni. Miri ta' titjib ġew preskritti għall-foka komuni fid-Digriet tad-Deżinjazzjoni tal-Voordelta.
      Il-pjanuri tal-marea kollha f'din iż-żona jifformaw żoni ta' mistrieħ estremament importanti għaċ-ċirlewwa tax-xitwa u l-isterna. Il-miri ta' konservazzjoni ġew preskritti wkoll għal dawn l-ispeċji fid-Digriet tad-Deżinjazzjoni tal-Voordelta. Il-liċenzja għall-Att dwar il-Konservazzjoni tan-Natura maħruġa għall-kostruzzjoni u l-preżenza ta' Maasvlakte 2, timponi obligazzjoni ta' kumpens għal dawn l-ispeċijiet.
      
         Bollen van de Ooster
      
      Bollen van de Ooster tifforma żona importanti għall-protezzjoni ta' l-għasafar u żona ta' mistrieħ u ta' tiftix li huwa important għall-common scoter (fiż-żoni kostali), u għaċ-ċirlewwa tax-xitwa u l-isterna (fil-pjanuri tal-marea). Il-miri tal-konservazzjoni ġew preskritti wkoll għal dawn l-ispeċji fid-Digriet tad-Deżinjazzjoni tal-Voordelta. Il-liċenzja għall-Att dwa il-Konservazzjoni tan-Natura maħruġa għall-kostruzzjoni u l-preżenza ta' Maasvlakte 2 timponi obligazzjoni ta' kumpens għal dawn l-ispeċji.
      Din iż-żona hija wkoll ta' importanza speċjali għall-protezzjoni tal-foka komuni, li jabita fit-tarf tan-Nofsinhar tal-pjanuri tal-marea. Miri ta' titjib ġew preskritti għall-foka komuni fid-Digriet tad-Deżinjazzjoni tal-Voordelta.
      
         Bollen van het Nieuwe Zand
      
      Bollen van het Nieuwe Zand tifforma waħda miż-żoni tal-mistrieħ u tat-tiftix għall-ikel ċentrali l-aktar importanti għall-common scoter. Il-miri tal-konservazzjoni ġew preskritti wkoll għal din l-ispeċi fid-Digriet tad-Deżinjazzjoni tal-Voordelta. Il-liċenzja għall-Att dwar il-Konservazzjoni tan-Natura maħruġa għall-kostruzzjoni u l-preżenza ta' Maasvlakte 2 timponi obligazzjoni ta' kumpens għal din l-ispeċi.
      Objettivi tan-Natura 2000
      
         Il-Foka komuni
      
      Fil-bidu tas-seklu l-ieħor, madwar għaxart elef foka komuni kienu jgħixu fid-Delta. It-tniġġis, il-kaċċa u t-tnaqqis ta' l-ispazju fil-ħabitat tagħhom minħabba x-xogħolijiet tad-Delta naqqsu n-numri tagħhom għal ftit tużżani individwi ħamsin sena ilu. F'dawn l-aħħar snin, in-numri tagħhom kibru għal aktar minn mija fiż-żona tad-Delta, b'50 % jgħixu fiż-żona tal-Voordelta.
      Huma jużaw pjanuri tal-marea bħal dawk ta' Hinderplaat, Bollen van de Ooster (Aardappelenbult) u Verklikkerplaat biex jistrieħu. Madankollu, ma jirriproduċux sew fil-Voordelta. Il-pjanuri ma jipprovdulhomx biżżejjed paċi u kwiet biex iwelldu, jreddgħu u jrabbu l-frieħ tagħhom. Il-paċi u l-kwiet mas-sena kollha huma essenzjali; l-aktar perjodu kritiku huwa qabel, matul u wara l-perjodu tat-treddigħ mill-1 ta' Mejju sa l-1 ta' Settembru.
      Il-miżuri li jillimitaw l-aċċess għall-postijiet ta' mistrieħ f'Hinderplaat, Bollen van de Ooster u Verklikkerplaat li jinsabu fil-Voordelta huma maħsuba biex jippermettu ta' mill-anqas mitejn foka komuni biex jgħixu fid-Delta kollha. Hawnhekk jistgħu jrabbu l-frieħ tagħhom, u b'hekk jintlaħqu l-objettivi preskritti fid-Digriet tad-Deżinjazzjoni tal-Voordelta.
      
         L-Edredun
      
      L-edredun huwa prinċipalment viżitatur tax-xitwa fil-Voordelta, imma gruppi żgħar huma preżenti wkoll matul is-sajf. L-edredun dejjem jinstab f'żoni kennija u baxxi tal-Hinderplaat u Bollen van de Ooster. In-numri jvarjaw minn sena għal oħra skond il-varjazzjonjiet annwali fid-disponibbiltà tal-frott tal-baħar bil-qoxra fiż-żona. Il-livelli tal-popolazzjoni ta' l-edredun fil-Voordelta qegħdin taħt pressjoni minħabba it-tnaqqis fil-provvisti ta' l-ikel bħala riżultat tal-ġabra kummerċjali tal-frott tal-baħar bil-qoxra u t-tfixkil li jirriżulta miż-żieda fil-pressjoni rikreazzjonali. Għalkemm il-kostruzzjoni u l-preżenza ta' Maasvlakte 2 mhux se jkollhom impatti sinifikattivi fuq din l-ispeċi, il-miżuri huma fil-fatt kruċjali meta wieħed jikkunsidra l-istat dgħajjef tal-konservazzjoni madwar il-pajjiż. Għal din ir-raġjuni l-aċċess għaż-żona direttament mil-lvant tal-Hinderplaat se jiġi limitat biex jiġi assigurat li l-popolazzjonijiet jibqgħu fil-Voordelta.
      Kumpens għall-Maasvlakte 2
      
         Iċ-Ċirlewwa tax-xitwa u l-Isterna
      
      Iċ-ċirlewwa tax-xitwa u l-isterna jirriproduċu 'l barra mill-Voordelta fiż-żoni Natura 2000 fil-viċin. Id-dieta tagħhom tikkonsisti minn ħut żgħir, li jaqbdu meta jgħodsu fiż-żoni kostali baxxi viċin tas-sikek tar-ramel kif deskritti hawn fuq (Tip ta' Ħabitat 1110). Is-sorsi ta' l-ikel li jinsabu viċin tal-kolonji tat-trobbija se jintilfu minħabba l-kostruzzjoni ta' Maasvlakte 2. Dan se jkollu l-aktar impatt matul il-perjodu tas-sajf, meta r-raġġ tat-titjir ta' dawn l-għasafar huwa limitat minħabba l-frieħ.
      Il-kondizzjonijiet kurrenti jipprovdu paċi u kwiet limitati fuq il-pjanuri tat-tajn li l-għasafar jużaw fil-Voordelta. Il-miżuri li jirrestrinġu l-aċċess huma maħsuba biex joħolqu ambjent ta' aktar serħan fil-perjodu tas-sajf fuq il-pjanuri tal-marea tal-Voordelta fil-Hinderplaat u l-Bollen van de Ooster. Dan se jippermetti liċ-ċirlewwa tax-xitwa u lill-isterna jutilizzaw iż-żona aħjar bħala post ta' serħan għaż-żgħar tagħhom u se jrendilhom aktar faċli li jilħqu l-fornimenti ta' l-ikel fil-baħar.
      
         Common Scoter
      
      Il-common scoter huwa għasfur tal-passa li jżur il-Voordelta matul ix-xhur tax-xitwa. Din l-ispeċje tinstab prinċipalment fir-reġjunijiet kostali fix-xlokk ta' Bollen van de Ooster u fi u madwar Bollen van het Nieuwe Zand. Fix-xhur tas-sajf, numri iżgħar ta' common scoter jibqgħu fil-Voordelta biex jużawha bħala żona għall-ħrief.
      Il-Common scoters jieklu l-frott tal-baħar bil-qoxra li jsibu fl-ilmijiet tal-kosta baxxi li se jintilfu parzjalment minħabba l-kostruzzjoni ta' Maasvlakte 2. Il-miżuri li jillimitaw l-aċċess għaż-żoni kostali ta' Bollen van de Ooster (u Bollen van het Nieuwe Zand) huwa maħsuba biex jissalvagwardjaw il-livelli xierqa ta' u l-aċċess għall-fornimenti ta' l-ikel bħala kumpens għat-telf potenzjali taż-żona ta' ta' tiftix għall-ikel ta' din l-ispeċi madwar Maasvlakte 2.
      Il-ħajja salvaġġa hija partikolarment sensittiva għall-istorbju u t-tfixkil ikkawżati mill-utenti ta' l-ilma rikreazzjonali u mit-traffiku marittimu. Permezz tal-garanzija ta' paċi u kwiet matul ix-xhur tax-xitwa f'żoni fejn din l-ispeċi tfittex l-ikel u tistrieħ f'numri kbar, wieħed jittama li l-kondizzjonijiet favorevoli għall-common scoter jistgħu jinżammu mal-Voordelta kollha fuq livell ekwivalenti għal dawk ta' qabel il-kostruzzjoni ta' Maasvlakte 2. Matul ix-xhur tas-sajf, huma biżżejjed perjodu ta' serħan tas-sajf iqsar.
      MAPEP
      
         (1)  Effettiv minn Staatsblad 2005 [Bullettin ta' Atti, Ordnijiet u Digrieti 2005], 473.
      
         (2)  Staatscourant 2006 [Gazzetta tal-Gvern 2006], Nru 91.
      
         (3)  Kodiċi tal-Kondotta Verantwoord Vliegen ['Titjir Responsabbli'], Assoċjazzjoni Rjali ta' l-Ajrunawtika ta' l-Olanda (RNAA), 2004.
   
   
      ANNESS II
      Digriet għar-restrizzjoni fuq l-aċċess Żona tal-Konservazzjoni ta' Qiegħ il-Baħar
      13 ta' Mejju 2008
      Ministru għall-Agrikoltura, Natura u Kwalità ta' l-Ikel
      Restrizzjoni fuq l-aċċess għal żoni naturali taħt Sezzjoni 20 ta' l-Att dwar il-Konservazzjoni tan-Natura 1998 taż-żona Natura 2000 ‘Voordelta’.
      INTRODUZZJONI
      Is-Sezzjoni 20, Sottosezzjoni 1, ta' l-Att dwar il-Konservazzjoni tan-Natura 1998 (1) tistipula li l-eżekuttivi provinċjali jistgħu jillimitaw l-aċċess għar-riservi naturali protetti kif definiti taħt Sezzjoni 10, Sottosezzjoni 1; iż-żoni nominati huma definiti taħt Sezzjoni 10a, Sottosezzjoni 1; żoni oħra li għalihom qed tiġi kkunsidrata t-tali Deżinjazzjoni hekk dif definita f'Sezzjoni 12, jew partijiet tat-tali żoni safejn huwa neċessarju għall-konservazzjoni tal-valur ekoloġiku tat-tali żoni.
      Sezzjoni 20, Sottosezzjoni 2, ta' l-Att dwar il-Konservazzjoni tan-Natura 1998 tistipula li l-awtorità hekk kif definita fis-Sottosezzjoni 1 hija f'idejn il-Ministru għall-Agrikoltura, Natura u Kwalità ta' l-Ikel bi ftehim ma' Ministru ieħor fil-każ li ż-żona hekk kif definita taħt Sottosezzjoni 1, jew parti minnha, tiġi ġestita minn jew taqa' taħt il-ġurisdizzjoni ta' dak il-Ministru jew Ministri oħra.
      Id-digriet li ġej ġie degretat mill-Ministru għat-Trasport, Xogħolijiet Pubbliċi u Ġestjoni ta' l-Ilma. Il-mandat ta' l-Affarijiet Reġjonali (2) li seħħ fil-Ministeru għall-Agrikoltura, Natura u Kwalità ta' l-Ikel jistipula li d-Direttur tar-Reġjun tan-Nofsinhar għal dan il-ministeru huwa awtorizzat jieħu din id-deċiżjoni f'isem il-Ministru għall-Agrikoltura, Natura u Kwalità ta' l-Ikel.
      Huwa neċessarju li jiġi limitat l-aċċess għal numru ta' żoni fiż-żona Natura 2000 ‘Voordelta’ (minn hawn il-quddiem ‘Voordelta’) sabiex jiġi protett il-valur ekoloġiku eżistenti u tal-futur ta' din iż-żona. Il-bażi għall-impożizzjoni tat-tali restrizzjonijiet fuq l-aċċess tinstab fid-Digriet tad-Deżinjazzjoni tal-Voordelta (19 ta' Frar 2008, ref DRZO/2008-113) b'kunsiderazzjoni għat-twettiq ta' l-objettivi tal-Voordelta Natura 2000, kif ukoll l-obligazzjoni ta' kumpens hekk kif inkorporati fil-liċenzja ta' l-Att dwar il-Konservazzjoni tan-Natura (17 ta' April 2008, ref DRZW/2008-1670) maħruġa għall-kostruzzjoni u l-preżenza ta' Maasvlakte 2. Din hija deskritta f'aktar detall fin-nota ta' spjegazzjoni ġenerali li takkompanja dan id-digriet.
      Dan id-digriet jirregola speċifikament l-aċċess limitat għaż-żoni dettaljati hawn taħt. Eċċezzjonijiet speċifiċi għar-restrizzjonijiet fuq l-aċċess bl-ebda mod ma jistgħu jnaqqsu minn kwalunkwe kondizzjonijiet meħtieġa għall-liċenzjar hekk kif definiti taħt Sezzjoni 19d ta' l-Att dwar il-Konservazzjoni tan-Natura 1998, sakemm ma japplikawx l-eċċezzjonijiet hekk kif definiti taħt Sezzjoni 19d, Sottosezzjoni 2, ta' l-Att dwar il-Konservazzjoni tan-Natura 1998 (proġetti jew attivitajiet skond il-pjan ta' ġestjoni).
      DIGRIET
      Sezzjoni 1
      Aċċess għaż-żona ta' konservazzjoni tal-qiegħ tal-baħar tal-Voordelta, kif jidher fil-mappa li takkompanja dan id-digriet, irid jiġi ristrett għas sajd tat-tkarkir bit-travu b'magna ta' kapaċità akbar minn 191 kW (260 hp).
      L-aċċess limitat japplika matul is-sena kollha.
      Sezzjoni 2
      
                  1.
               
               
                  Iż-żona li għaliha ġie limitat l-aċċess permezz tad-digriet tidher fil-mappa assoċjata bit-titlu 'Toegangsbeperkingsbesluit bodembeschermingsgebiet ‘Voordelta’ [digriet għar-restrizzjoni fuq l-aċċess – żona ta' konservazzjoni ta' qiegħ il-baħar tal-Voordelta] u hija definita fid-detall permezz tal-koordinati.
               
            
                  2.
               
               
                  Il-mapep u appendiċi oħra indikati fis-Sottosezzjoni 1 jistgħu jiġu spezzjonati għal perjodu ta' sitt ġimgħat wara l-pubblikazzjoni, fl-uffiċji tad-Direttorat għall-Affarijiet Reġjonali tan-Nofsinhar tal-Ministeru għall-Agrikoltura, Natura u Kwalità ta' l-Ikel li jinsab f' Keisersgracht 5 f'Eindhoven. Il-ħinijiet ta' ftuħ huma mit-Tnejn sal-Ġimgħa, mid-9 am sal-5 pm.
               
            Sezzjoni 3
      Dan id-digriet se jiġi mħabbar fil-Staatscourant [Gazzetta tal-Gvern]. Nota ta' spjegazzjoni li takkompanja dan id-digriet trid tinqara flimkien ma' l-ordni.
      
         
            MINISTRU GĦALL-AGRIKOLTURA, NATURA U KWALITÀ TA' L-IKEL
            
               per pro
            
            Direttur tar-Reġjun tan-Nofsinhar
         
      
      Oġġezzjonijiet
      Huwa possibbli li l-partijiet interessati jiddepożitaw oġġezzjoni għal dan id-digriet bil-miktub skond id-dispożizzjoni stabbilita fl-Att tal-Liġi Amministrattiva Ġenerali. Kwalunkwe notifika ta' oġġezzjoni bħal din trid tiġi depożitata fi żmien sitt ġimgħat mill-pubblikazzjoni ta' l-ordni fil-Staatscourant [Government Gazette] fl-indirizz li ġej:
      
                  Ministru għall-Agrikoltura, Natura u Kwalità ta' l-Ikel
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            In-notifiki ta' oġġezzjoni jridu jiġu ffirmati u jridu jinkludu ta' mill-anqas l-informazzjoni li ġejja:
      
                  a)
               
               
                  isem u indirizz tal-parti li qed tiddepożita l-oġġezzjoni;
               
            
                  b)
               
               
                  data;
               
            
                  ċ)
               
               
                  deskrizzjoni tad-digriet li qed issir oġġezzjoni kontra tiegħu; u
               
            
                  d)
               
               
                  raġunijiet għall-oġġezzjoni.
               
            MEMORANDUM TA' SPJEGAZZJONI
      Żoni Natura 2000
      Il-Voordelta tospita flora u fawna ta' valur ekoloġiku speċjali. Għalhekk din iż-żona hija indikata bħala żona Natura 2000 taħt il-patroċinju tad-Direttiva ta' l-UE fuq l-Għasafar u l-Ħabitats. L-Olanda hija obbligata tistabbilixxi u żżomm 'stat ta' konservazzjoni favorevoli' għal ċerti speċijiet u l-ħabitat tagħhom. Il-konservazzjoni tal-ħajja selvaġġa hija regolata legalment mill-Att dwar il-Flora u l-Fawna, u ż-żoni ta' konservazzjoni huma regolati legalment mill-Att dwar il-Konservazzjoni tan-Natura 1998. L-Att dwar il-Konservazzjoni tan-Natura 1998 jeħtieġ li jiġi stabbilit pjan ta' ġestjoni għaż-żoni Natura 2000 kollha.
      Flora u fawna ta' valur ekoloġiku speċjali jistgħu jinstabu mal-Voordelta kollha; madankollu, l-ikbar diversità tinsab fin-nofs tat-tramuntana ta' din iż-żona. Il-miżuri għall-konservazzjoni huma, b'hekk, aktar effettivi meta jiġu applikati f'dawn iż-żoni fit-tramuntana.
      Rapport dwar il-Kumpens Maasvlakte 2
      L-iżvilupp ta' Maasvlakte 2 fiż-żona Natura 2000 tal-Voordelta se jwassal għal telf ta' flora u fawna ta' valur ekoloġiku minħabba t-tnaqqis fid-daqs taż-żona Natura 2000 ta' 2,455 ettaru. Id-deċiżjoni ta' pjanar spazjali importanti (minn hawn 'il quddiem KSPD), Rotterdam Main Port Development 2006, tistipula li dan it-telf irid jiġi kumpensat permezz ta' l-istabbiliment ta' żona ta' konservazzjoni x'imkien ieħor fil-Voordelta, fejn jiġu imposti restrizzjonijiet fuq l-użu.
      Il-KSPD ukoll tiddikjara li r-restrizzjonijiet fuq l-użu u miżuri oħra jgħinu biex jittejjeb l-valur ekoloġika ta' din iż-żona ta' konservazzjoni. Id-domandi ekoloġiċi tqiesu u tqiesu wkoll fil-konfront tar-restrizzjonijiet li għandhom jiġu imposti fuq l-attivitajiet tal-bniedem, b'mod partikolari fid-dawl ta' l-użu eżistenti, tal-bniedem jew xort'oħra.
      Il-liċenzja ta' l-Att dwar il-Konservazzjoni tan-Natura maħruġa għall-konstruzzjoni u l-preżenza ta' Maasvlakte 2 tinkludi obligazzjoni ta' kumpens li tikkonċerna t-Tip ta' Ħabitat 1 110 u numru ta' speċijiet ta' għasafar.
      Miżuri
      Fil-medda l-qasira, huwa importanti li jiġi limitat l-aċċess għal ċertu żoni fil-Voordelta sabiex ikunu jistgħu jiġu kumpensati f'waqthom l-effetti tal-kostruzzjoni u l-preżenza ta' Maasvlakte 2, u sabiex jinżamm monitoraġġ fuq il-konservazzjoni u l-preservazzjoni tal-flora u l-fawna ta' valur ekoloġiku hekk kif inkorporati fid-Digriet ta' Deżinjazzjoni tal-Voordelta.
      Miżuri applikabbli għall-Voordelta se jiġu inkorporati wkoll fil-Pjan ta' Ġestjoni tal-Voordelta. Sakemm jibda jseħħ il-pjan ta' ġestjoni, Sezzjoni 19d ta' l-Att dwar il-Konservazzjoni tan-Natura 1998 tibqa tapplika għalkollox. L-għan ta' dan id-digriet huwa biss ir-regolament ta' l-aċċess u r-restrizzjoni fuq l-aċċess għal ċertu żoni, imma ma jipprovdi għall-ebda deroga mill-kondizzjonijiet meħtieġa għal-liċenzjar f'każijiet fejn dawn joriġinaw minn kwalunkwe leġiżlazzjoni applikabbli.
      Id-dokument ta' l-istima ta' l-Impatt Ambjentali u l-evalwazzjoni xierqa (magħmula għall-preparazzjoni tal-Pjan tal-Ġestjoni tal-Voordelta) huma l-bażijiet għad-digriet għar-restrizzjoni fuq l-aċċess. Dawn se jiġu inkorporati wkoll fil-Pjan ta' Ġestjoni tal-Voordelta. L-għan tal-pjan ta' ġestjoni u d-digriet għar-restrizzjoni ta' l-aċċess huwa: il-konservazzjoni tal-beni naturali protetti, il-kumpens għat-telf tal-beni naturali protetti wara l-kostruzzjoni ta' Maasvlakte 2 u, fi ħdan il-limiti ta' din il-konservazzjoni tan-natura, b'kunsiderazzjoni għall-interessi ta' l-utenti rikreazzjonali, it-turiżmu u s-sajd.
      Il-miżuri ta' ġestjoni, bħar-restrizzjoni fuq l-aċċess preżenti, sejrin, jekk neċessarju, jiġu aġġustati fuq il-bażi ta' monitoraġġ u evalwazzjoni.
      Noti ta' Spjegazzjoni fuq ir-Restrizzjonijiet fuq l-Aċċess
      
         Kumpens għal Maasvlakte 2
      
      Tip ta' Ħabitat 1 110 (sikek tar-ramel permanenti f'ilmijiet tal-kosta baxxi)
      Ħafna speċijiet ta' annimali terrestri u ħut jgħixu fis-sikek tar-ramel f'deltas tal-marea li jalternaw bejn ilma frisk u ilma mielaħ. Dawn iż-żoni tad-delta huma artijiet tal-mergħa importanti għall-annimali u l-foki, għalhekk huwa importanti li dawn jiġu konservati. Totalment, 2 455 ettari ta' dan it-tip ta' ħabitat fil-Voordelta se jintilfu minħabba l-espansjoni tal-Port ta' Rotterdam sa Maasvlakte 2. Parti mill-fawna tal-ħamrija (bijomassa) se tintilef minħabba t-telf ta' din l-art li kieku kienet isservi ta' ikel għall-ħut u l-għasafar.
      Peress li mhux possibbli li jinħolqu sikek tar-ramel f'ilmijiet tal-kosta baxxi f'kwalunkwe post ieħor, qed jittieħdu miżuri biex tittejjeb il-kwalità ta' partijiet simili tal-qiegħ tal-baħar f'żoni oħra tal-Voordelta biex iservu bħala artijiet tal-mergħa għall-għasafar u l-ħut. L-objettiv huwa li jogħlew il-livelli tal-bijomassa fi ħdan iż-żona ta' konservazzjoni bħala sors ta' ikel għall-għasafar u l-ħut biex jinżammu l-livelli ta' bijomassa totali fil-Voordelta fuq livell kostanti komparabbli mas-sitwazzjoni ta' qabel il-kostruzzjoni ta' Maasvlakte 2. Dan jaġixxi bħala kumpens għall-effetti tal-kostruzzjoni u l-preżenza ta' Maasvlakte 2.
      Iż-żona netta taż-żona tal-konservazzjoni fiha total ta' 24 550 ettari, għaxar darbiet akbar miż-żona li se tintilef. Dan il-fattur ta' għaxra joriġina mill-istimi ta' l-esperti u d-dejta tar-riċerka eżistenti li turi li r-restrizzjoni ta' l-użu taż-żona tista' tiġġenera ta' mill-anqas 10 % ta' titjib fil-kwalità tal-ħamrija minħabba t-tkabbir tal-bijomassa. Ibbażat fuq l-istima ta' esperti u aktar investigazzjoni, ġie determinat f'Sezzjoni 1 tal-KSPD li l-istabbiliment ta' riserva tal-baħar (imsejħa żona ta' konservazzjoni f'dan id-digriet) jkun l-aħjar mod biex jiġu kumpensati l-effetti tal-kostruzzjoni u l-preżenza ta' Maasvlakte 2. Riċerka sussegwenti turi li l-esklużjoni ta' bastimenti tas-sajd tat-tkarkir bit-travu b'magna ta' kapaċità akbar minn 191 kW (260 hp) miż-żona ta' konservazzjoni hija suffiċjenti biex jinkiseb dan l-objettiv. Id-digriet għar-restrizzjoni fuq l-aċċess jsegwi dawn is-sejbiet.
      MAPPA
      
         (1)  Effettiv minn Staatsblad 2005 [Bulletinta' l-Atti, l-Ordnijiet u d-Digrieti 2005], 473.
      
         (2)  Staatscourant 2006 [Gazzetta tal-Gvern 2006], Nru 91.
   
   
      ANNESS III
      Digriet għar-restrizzjoni fuq l-aċċess Verklikkerplaat u Slikken van Voorne
      13 ta' Mejju 2008
      Ministru għall-Agrikoltura, Natura u Kwalità ta' l-Ikel
      Restrizzjoni fuq l-aċċess għal żoni naturali taħt Sezzjoni 20 ta' l-Att dwar il-Konservazzjoni tan-Natura 1998 għaż-żona Natura 2000 'Voordelta'.
      INTRODUZZJONI
      Is-Sezzjoni 20, Sottosezzjoni 1, ta' l-Att dwar il-Konservazzjoni tan-Natura 1998 (1) tistipula li l-eżekutivi provinċjali jistgħu jilimitaw l-aċċess għar-riservi naturali protetti kif definiti taħt Sezzjoni 10, Sottosezzjoni 1; żoni nominati hekk kif definiti f' Sezzjoni 10a, Sottosezzjoni 1; żoni oħra li għalihom qed tiġi kkunsidrata designazzjoni bħal din hekk kif definiti f'Sezzjoni 12, jew partijiet tat-tali żoni safejn huwa neċessarji għall-konservazzjoni tal-valur ekoloġiku tat-tali żona.
      Sezzjoni 20, Sottosezzjoni 2, ta' l-Att dwar il-Konservazzjoni tan-Natura 1998 tistipula li l-awtorità hekk kif definita f'Sottosezzjoni 1 hija tal-Ministru għall-Agrikoltura, Natura u Kwalità ta' l-Ikel fi ftehim ma' Ministru ieħor f'każ li ż-żona definita f'Sottosezzjoni 1, jew parti minnha, qed tiġi ġestita minn jew taqa' taħt il-ġurisdizzjoni ta' dak il-Ministru jew Ministri oħra.
      Id-digriet li ġej irid jiġi approvat bi ftehim mal-Ministru għat-Trasport, Xogħolijiet Pubbliċi u Ġestjoni ta' l-Ilma. Il-mandat ta' l-Affarijiet Reġjonali (2) li jseħħ fil-Ministeru għall-Agrikoltura, Natura u Kwalità ta' l-Ikel jistipula li d-Direttur tar-Reġjun tan-Nofsinhar għal dan il-ministeru huwa awtorizzat biex jieħu din id-deċiżjoni f'isem il-Ministru għall-Agrikoltura, Natura u Kwalità ta' l-Ikel.
      Huwa neċessarju li jiġi limitat l-aċċess għal numru ta' żoni fiż-żona Natura 2000 tal-Voordelta (minn hawn il-quddiem 'Voordelta') sabiex jiġi protett il-valur ekoloġika eżistenti u tal-futur ta' din iż-żona. Il-bażi għall-impożizzjoni ta' restrizzjonijiet fuq l-aċċess bħal dawn tista' tinstab fid-Digriet għad-Deżinjazzjoni tal-Voordelta (19 ta' Frar 2008, ref DRZO/2008-113) b'kunsiderazzjoni għat-twettiq ta' l-objettivi tal-Voordelta Natura 2000, kif ukoll bħala obligazzjonijiet kompensatorji hekk kif inhuma inkorporati fil-liċenzja ta' l-Att dwar il-Konservazzjoni tan-Natura (17 ta' April 2008, ref DRZW/2008-1670) maħruġ għall-konstruzzjoni u l-preżenza ta' Maasvlakte 2. Dan huwa deskritt f'aktar detall fin-nota ta' spjegazzjoni ġenerali li takkompanja dan id-digriet.
      Dan id-digriet jirregola b'mod speċifiku l-aċċess ristrett għaż-żoni dettaljati hawn taħt. Eċċezzjonijiet speċifiċi għal restrizzjonijiet fuq l-aċċess ma jnaqqsu fl-ebda mod mill-kondizzjonijiet meħtieġa għall-liċenzjar hekk kif definiti taħt Sezzjoni 19d ta' l-Att dwar il-Konservazzjoni tan-Natura 1998, sakemm ma japplikawx l-eċċezzjonijiet definiti taħt Sezzjoni 19d, Sottosezzjoni 2, ta' l-Att dwar il-Konservazzjoni tan-Natura 1998 (proġetti jew attivitajiet skond il-pjan ta' ġestjoni).
      DIGRIET
      Sezzjoni 1
      L-aċċess għaż-żona 'Verklikkerplaat', kif tidher fil-mappa li takkompanja dan id-digriet, irid jiġi limitat.
      L-aċċess limitat għall-Verklikkerplaat japplika matul is-sena kollha .
      L-aċċess limitat japplika għat-tipi ta' attivitajiet kollha minbarra għall-attivitajiet elenkati hawn taħt:
      
         Titjiriet ta' ħelikopters u titjiriet rikreazzjonali f'ajruplani żgħar
      
      Titjiriet ta' ħelikopters huma permessi fuq din iż-żona 'l fuq minn altitudni minima ta' 1 000 pied (bejn wieħed u ieħor 300 m).
      Paragliding u hang gliding huma kompletament projbiti fuq din iż-żona.
      Għat-tipi l-oħra kollha ta' avjazzjoni rikreazzjonali (bil-mutur jew mingħajr), din iż-żona ġiet indikata bħala “żona għall-konservazzjoni tan-natura” skond il-kodiċi tal-kondotta għall-avjazzjoni ġenerali, Verantwoord Vliegen [“Titjir Responsabbli”], li japplika għal din il-kategorija (3), li jistipula li dawn iż-żoni jridu jiġu evitati safejn huwa possibbli. Jekk it-titjir fuq dawn iż-żoni ma jistax jiġi evitat, allura trid tinżamm altitudni ta' mill-anqas 1 000 pied (bejn wieħed u ieħor 300 m), minbarra f'sitwazzjonijiet fejn mhuwiex possibbli minħabba raġunijiet tas-sikurezza.
      Sezzjoni 2
      Aċċess għaż-żona “Slikken van Voorne”, tinsab fil-Voordelta hekk kif tidher fil-mappa li takkompanja dan id-digriet, huwa limitat.
      L-aċċess limitat għal Slikken van Voorne japplika matul is-sena kollha.
      L-aċċess limitat ma japplikax għall-attivitajiet elenkati hawn taħt:
      
         Sajd bit-tartarun
      
      Is-sajd bit-tartarun huwa permess matul is-sena kollha skond dawn il-kondizzjonijiet li ġejjin. Dawn jikkonċernaw intrapriża waħda, jiġifieri l-bastiment Tholen 5.
      Distanza ta' mill-anqas 250 m trid tinżamm minn żoni ta' rifuġju ta' l-għola livell tal-baħar fuq il-pjanuri tat-tajn.
      Il-vettura tas-sajd trid tkun mgħammra b'tagħmir tar-rintraċċar f'kondizzjoni li jista' jintuża għal skopijiet ta' infurzar.
      
         Titjiriet ta' ħelikopters u titjiriet rikreazzjonali f'ajruplani żgħar
      
      Titjiriet ta' ħelikopters huma permessi fuq din iż-żona ’l fuq minn altitudni minima ta' 1 000 pied (bejn wieħed u ieħor 300 m).
      Paragliding u hang gliding huma kompletament projbiti fuq din iż-żona.
      Għat-tipi l-oħra kollha ta' avjazzjoni rikreazzjonali (bil-mutur jew mingħajr), din iż-żona ġiet indikata bħala “żona għall-konservazzjoni tan-natura” skond il-kodiċi tal-kondotta għall-avjazzjoni ġenerali, Verantwoord Vliegen [“Titjir Responsabbli”], li japplika għal din il-kategorija, li jistipula li dawn iż-żoni jridu jiġu evitati safejn huwa possibbli. Jekk it-titjir fuq dawn iż-żoni ma jistax jiġi evitat, allura trid tinżamm altitudni ta' mill-anqas 1 000 pied (bejn wieħed u ieħor 300 m), minbarra f'sitwazzjonijiet fejn mhuwiex possibbli minħabba raġunijiet tas-sikurezza.
      Sezzjoni 3
      Restrizzjonijiet fuq l-aċċess deskritti hawn fuq f'Sezzjoni 1 ma japplikawx għall-attivitajiet li ġejjin fuq il-bażi ta' Sezzjoni 20, Sottosezzjoni 4 ta' l-Att dwar il-Konservazzjoni tan-Natura 1998:
      
         Eżekuzzjoni ta' kompiti neċessarji tal-gvern
      
      Il-preżenza matul is-sena kollha għal kompiti mwettqa mill-gvern f'isem il-ġvern, bl-użu ta'jew mingħajr bastiment, vettura jew inġenju ta' l-ajru, safejn huwa neċessarju għall-iskopijiet ta' attivitajiet ta' konservazzjoni, manutenzjoni, demarkazzjoni, monitoraġġ, ispezzjoni jew rintraċċar u militari.
      
         Manutenzjoni tal-kejbils u tas-sistemi tal-pajpijiet
      
      Xogħol ta' manutenzjoni li jsir fuq kejbils u sistemi tal-pajpijiet bejn l-1 ta' Settembru u l-1 ta' Mejju. Aċċess barra minn dan il-perjodu huwa permess biss f'każ ta' neċessita urġenti suġġett għad-diskrezzjoni ta' l-awtorità kompetent.
      Sezzjoni 4
      1.   Żoni li għalihom huwa limiat l-aċċess permezz ta' dan id-digriet jidhru fil-mappa assoċjata bit-titlu “Toegangsbeperkingsbesluit Hinderplaat, Bollen van de Ooster en Bollen van het Nieuwe Zand” [digriet għar-restrizzjoni fuq l-aċċess, Hinderplaat, Bollen van de Ooster u Bollen van het Nieuwe Zand] u huma definiti fid-detall permezz tal-koordinati.
      2.   Fil-għalqa u fuq l-ilma, il-konfini taż-żona ristretta jistgħu jiġu definiti permezz ta' sinjali u bagi.
      3.   Mapep u appendiċi oħra kif indikati fis-Sottosezzjoni 1 jistgħu jiġu spezzjonat għal perjodu ta' sitt ġimgħat wara l-pubblikazzjoni, fl-uffiċċji tad-Direttorat ta' l-Affarijiet Reġjonali tan-Nofsinhar tal-Ministeru għall-Agrikoltura, Natura u Kwalità ta' l-Ikel li jinsabu f'Keisersgracht 5 f'Eindhoven. Il-ħinijiet tal-ftuħ huma mit-Tnejn sal-Ġimgħa, mid-9 am sal-5 pm.
      Sezzjoni 5
      Dan id-digriet irid jiġi mħabbar fil-Staatscourant [Gazzetta tal-Gvern]. Memorandum ta' spjegazzjoni li jakkompanja dan id-digriet irid jinqara flimkien ma' din l-ordni.
      
         
            MINISTRU GĦALL-AGRIKOLTURA, NATURA U KWALITÀ TA' L-IKEL
            
               per pro
            
            Direttur tar-Reġjun tan-Nofsinhar
         
      
      Oġġezzjonijiet
      Huwa possibbli li l-partijiet interessati jiddepożitaw oġġezzjoni għal dan id-digriet bil-miktub taħt id-dispożizzjonijiet preskritti fl-Att tal-Liġi Amministrattiva Ġenerali. In-notifiki kollha ta' oġġezzjoni bħal dawn iridu jiġu depożitati fi żmien sitt ġimgħat mill-pubblikazzjoni ta' l-ordni fil-Staatscourant [Gazzetta tal-Gvern] fl-indirizz li ġej:
      
                  Ministru ta' l-Agrikoltura, Natura u Kwalità ta' l-Ikel
               
            
                  Dienst Regelingen
               
            
                  Afdeling Recht & Rechtsbescherming
               
            
                  PO Box 20401
               
            
                  2500 EK The Hague
               
            
                  The Netherlands
               
            Notifiki ta' oġġezzjoni jridu jkunu iffirmati u jridu jinkludu ta' mill-anqas l-informazzjoni li ġejja:
      
                  a)
               
               
                  isem u indirizz tal-parti li qed tiddepożita l-oġġezzjoni;
               
            
                  b)
               
               
                  data;
               
            
                  ċ)
               
               
                  deskrizzjoni tad-digriet li qed tiġi depożitata l-oġġezzjoni kontra tiegħu; u
               
            
                  d)
               
               
                  raġunijiet għall-oġġezzjoni.
               
            MEMORANDUM TA' SPJEGAZZJONI
      Żoni ta' Natura 2000
      Il-Voordelta hija d-dar ta' flora u fawna ta' valur ekoloġiku speċjali. Għalhekk din iż-żona hija indikata bħala żona Natura 2000 taħt il-patroċinju tad-Direttiva ta' l-UE fuq l-Għasafar u l-Ħabitats. L-Olanda hija obbligata tistabbilixxi u żżomm “stat ta' konservazzjoni favorevoli” għal ċerti speċijiet u l-ħabitat tagħhom. Il-konservazzjoni tal-ħajja salvaġġa hija regolata legalment mill-Att dwar il-Flora u l-Fawna, u ż-żoni ta' konservazzjoni huma regolati legalment mill-Att dwar il-Konservazzjoni tan-Natura 1998. L-Att dwar il-Konservazzjoni tan-Natura 1998 jeħtieġ li jiġi stabbilit pjan ta' ġestjoni għaż-żoni Natura 2000 kollha.
      Flora u fawna ta' valur ekoloġiku speċjali jistgħu jinstabu mal-Voordelta kollha; madankollu, l-ikbar diversità tinsab fin-nofs tat-tramuntana ta' din iż-żona. Il-miżuri għall-konservazzjoni huma, b'hekk, aktar effettivi meta jiġu applikati f'dawn iż-żoni fit-tramuntana.
      Rapport dwar il-Kumpens Maasvlakte 2
      L-iżvilupp ta' Maasvlakte 2 fiż-żona Natura 2000 tal-Voordelta se jwassal għal telf ta' flora u fawna ta' valur ekoloġiku parzjalment minħabba t-tnaqqis fid-daqs taż-żona Natura 2000 ta' 2,455 ettari. Id-deċiżjoni ta' pjanar spazjali importanti (minn hawn “il quddiem KSPD), Rotterdam Main Port Development 2006, tistipula li dan it-telf irid jiġi kumpensat permezz ta' l-istabbiliment ta' żona ta' konservazzjoni fil-Voordelta, fejn jiġu imposti restrizzjonijiet fuq l-użu. Il-KSPD ukoll iddikjara li r-restrizzjonijiet fuq l-użu u miżuri oħra jgħinu jtejjbu l-valur ekoloġika ta' din iż-żona ta' konservazzjoni. Id-domandi ekoloġiċi ingħataw kunsiderazzjoni u ntieżnu kontra l-estent safejn ir-restrizzjonijiet għandhom jiġu imposti fuq l-attivitajiet tal-bniedem, b'mod partikolari fid-dawl ta' l-użu eżistenti, tal-bniedem jew xort'oħra.
      Il-liċenzja ta' l-Att dwar il-Konservazzjoni tan-Natura maħruġa għall-konstruzzjoni u l-preżenza ta' Maasvlakte 2 tinkludi obligazzjoni ta' kumpens li tikkonċerna t-Tip ta' Ħabitat 1 110 u numru ta' speċji ta' għasafar. Permezz tad-digriet għall-aċċess limitat li qed jiġi kkunsidrat, miżuri kompensatorji jridu jittieħdu flimkien ma' l-objettivi preskritti minn Natura 2000.
      Miżuri
      Fil-medda l-qasira, huwa importanti li jiġi limitat l-aċċess għal ċertu żoni fil-Voordelta sabiex ikunu jistgħu jiġi kumpensati f'waqthom l-effetti tal-kostruzzjoni u l-preżenza ta' Maasvlakte 2, u sabiex jinżamm monitoraġġ fuq il-konservazzjoni u l-preservazzjoni tal-flora u l-fawna ta' valur ekoloġiku hekk kif inkorporati fid-Digriet ta' Deżinjazzjoni tal-Voordelta.
      Miżuri applikabbli għall-Voordelta se jiġu inkorporati wkoll fil-Pjan ta' Ġestjoni tal-Voordelta. Sakemm jibda jseħħ il-pjan ta' ġestjoni, Sezzjoni 19d ta' l-Att dwar il-Konservazzjoni tan-Natura 1998 tibqa tapplika għalkollox. L-għan ta' dan id-digriet huwa biss ir-regolament ta' l-aċċess u r-restrizzjoni fuq l-aċċess għal ċertu żoni, jipprovdiex għal kwalunkwe dispensa mill-kondizzjonijiet meħtieġa għall-liċenzjar f'każijiet fejn dawn joriġinaw minn kwalunkwe leġiżlazzjoni applikabbli.
      Id-dokument ta' l-istima ta' l-Impatt Ambjentali u l-evalwazzjoni xierqa (magħmula għall-preparazzjoni tal-Pjan tal-Ġestjoni tal-Voordelta) huma l-bażijiet għad-digriet għar-restrizzjoni fuq l-aċċess. Dawn se jiġu inkorporati wkoll fil-Pjan ta' Ġestjoni tal-Voordelta. L-għan tal-pjan ta' ġestjoni u d-digriet għar-restrizzjoni ta' l-aċċess huwa: il-konservazzjoni tal-beni naturali protetti, il-kumpens għat-telf tal-beni naturali protetti wara l-kostruzzjoni ta' Maasvlakte 2 u, fi ħdan il-limiti ta' din il-konservazzjoni tan-natura, b'kunsiderazzjoni għall-interessi ta' l-utenti rikreazzjonali, it-turiżmu u s-sajd.
      Il-miżuri ta' ġestjoni, bħar-restrizzjoni fuq l-aċċess preżenti, sejrin, jekk neċessarju, jiġu aġġustati fuq il-bażi ta' monitoraġġ u evalwazzjoni.
      Noti ta' Spjegazzjoni fuq ir-Restrizzjonijiet fuq l-Aċċess
      Slikken van Voorne hija importanti għall-protezzjoni ta' diversi speċji ta' għasafar li jgħixu fiż-żona (bejn wieħed u ieħor għoxrin speċi, prinċipalment papri u għasafar ta' l-ordni Charadriiformes) li għalihom ġew preskritti miri ta' konservazzjoni fid-Digriet għad-Deżinjazzjoni tal-Voordelta.
      Verklikkerplaat hija ta' importanza speċjali għall-protezzjoni tal-foka komuni.
      Objettivi ta' Natura 2000
      
         Għasafar ta'l-ordni Charadriiformes u Papri
      
      Diversi speċijiet ta' għasafar ta'l-ordni Charadriiformes u papri bħall-gallina tal-baħar u l-kurvert griż ta' l-ilma ħelu jużaw is-Slikken van Voorne fil-Voordelta bħala żona ta' mistrieħ u tiftix għall-ikel. Il-Voordelta qed issir dejjem aktar importanti għall-eżistenza kontinwa tagħhom bħala riżultat tat-tnaqqis fil-ħabitats f'postijiet oħra, bħas-sikek tar-ramel tal-Oosterschelde fejn l-għasafar tal-passa jistrieħu u jieklu.
      L-attivitajiet rikreazzjoni fil-viċinità tagħhom, kemm fuq l-ixtut u fuq l-ilma, jiddisturba lil dawn l-għasafar, li huma partikolarment sensittivi għall-ħsejjes u l-movimenti f'daqqa. Din il-problema qed tikber, minħabba li l-istaġun rikreazzjonali dejjem qed jitwal. Il-miżuri li jillimitaw l-aċċess għal Slikken van Voorne huma maħsuba biex jiksbu l-miri ta' konservazzjoni preskritti fid-Digriet għad-Deżinjazzjoni tal-Voordelta għall-papri u l-għasafar ta'l-ordni Charadriiformes.
      
         Foka komuni
      
      Fil-bidu tas-seklu l-ieħor, madwar għaxart elef foka komuni kienu jgħixu fid-Delta. It-tniġġis, il-kaċċa u t-tnaqqis ta' l-ispazju fil-ħabitat tagħhom minħabba x-xogħolijiet tad-Delta naqqsu n-numri tagħhom sa ftit tużani individwi ħamsin sena ilu. F'dawn l-aħħar snin, in-numri tagħhom kibru għal aktar minn mija fiż-żona tad-Delta, b”50 % jgħixu fiż-żona tal-Voordelta.
      Huma jużaw pjanuri tal-marea bħal dawk ta' Hinderplaat, Bollen van de Ooster (Aardappelenbult) u Verklikkerplaat biex jistrieħu. Madankollu, ma jirriproduċux sew fil-Voordelta. Il-pjanuri jipprovdu paċi u kwiet suffiċjenti għalihom biex iwelldu, jreddgħu u jrabbu l-frieħ tagħhom. Paċi u kwiet mas-sena kollha huma essenzjali; l-aktar perjodu kritiku huwa qabel, matul u wara l-perjodu ta' trawwim mill-1 ta' Mejju sa l-1 ta' Settembru.
      Il-miżuri li jillimitaw l-aċċess għall-postijiet ta' mistrieħ f'Hinderplaat, Bollen van de Ooster u Verklikkerplaat li jinsabu fil-Voordelta huma maħsuba biex jippermettu ta' mil-lanqas mitejn foka komuni biex jgħixu fid-Delta intiera. Hawnhekk jistgħu jrabbu l-frieħ tagħhom, u b'hekk jintlaħqu l-objettivi preskritti fid-Digriet tad-Deżinjazzjoni tal-Voordelta.
      MAPEP
      
         (1)  Effettiv minn Staatsblad 2005 [Bullettin ta' l-Atti, Ordnijiet u Digrieti 2005], 473.
      
         (2)  Staatscourant 2006 [Gazzetta tal-Gvern 2006], Nru 91.
      
         (3)  Kodiċi tal-Kondotta Verantwoord Vliegen ['Titjir Responsabbli'], Assoċjazzjoni Rjali ta' l-Ajrunawtika ta' l-Olanda (RNAA), 2004.